Eurokinissi

Η σορός μιας απανθρακωμένης νεκρής γυναίκας που μεταφέρθηκε στις 7 το απόγευμα από ιδιώτη στο Νοσοκομείο Μυτιλήνης και το πτώμα ενός απανθρακωμένου παιδιού που έβγαλαν μέσα σε μια κουβέρτα πρόσφυγες και μετανάστες από το τμήμα του καταυλισμού που κάηκε στην κάτω πύλη του Κέντρου Υποδοχής και Ταυτοποίησης (ΚΥΤ), είναι ο μέχρι στιγμής απολογισμός των όσων συμβαίνουν στον καταυλισμό της Μόριας από το απόγευμα της Κυριακής. Σύμφωνα με την ΕΡΤ, τα θύματα είναι μια μητέρα με το παιδί της. Η φωτιά ξέσπασε το απόγευμα σε κοντέινερ και στη συνέχεια επεκτάθηκε σε άλλα τρία διώροφα τα οποία κάηκαν ολοσχερώς. Εν τέλει σβήστηκε αφήνοντας πίσω της τους δύο νεκρούς. Αναλυτικότερα, σύμφωνα με ανακοίνωση της ΕΛΑΣ, υπήρξαν δύο πυρκαγιές, η πρώτη στις 16:45 περίπου σε απόσταση 400 περίπου μέτρων εξωτερικά του Κέντρου, σε ελαιώνα, την οποία έσβησαν οι πυροσβεστικές δυνάμεις και η δεύτερη 20 περίπου λεπτά αργότερα εντός του Κέντρου Υποδοχής και Ταυτοποίησης. Στην επιχείρηση της κατάσβεσης συμμετείχαν και πυροσβεστικά αεροπλάνα.

Eurokinissi

Μετά το ξέσπασμα της φωτιάς δημιουργήθηκε μεγάλη ένταση και επεισόδια μεταξύ προσφύγων -που προσπάθησαν να εμποδίσουν την είσοδο των πυροσβεστών- και αστυνομικών δυνάμεων, που προχώρησαν σε χρήση χημικών. Ακολούθησαν σκηνές χάους, με εκατοντάδες οικογένειες να εγκαταλείπουν το χώρο για πιο ασφαλή σημεία στα γύρω κτήματα. Ζημιές προκλήθηκαν σε δύο πυροσβεστικά οχήματα. Από τις συγκρούσεις σύμφωνα με πληροφορίες υπάρχουν και πέντε τραυματίες που μεταφέρθηκαν στο Νοσοκομείο. Η ένταση εκτονώθηκε αργότερα το βράδυ.

Eurokinissi

Στο σημείο μετέβησαν ο Αρχηγός της Ελληνικής Αστυνομίας, ο Γενικός Γραμματέας Μεταναστευτικής Πολιτικής και ο Υφυπουργός Προστασίας του Πολίτη Λευτέρης Οικονόμου. «Η σκέψη μας είναι στη Μόρια. Να τελειώσει αυτή η δύσκολη νύχτα. Δυστυχώς χάθηκαν ανθρώπινες ζωές. Καθυστέρησαν αδικαιολόγητα. Οι υπεύθυνοι πρέπει να αναλάβουν τις ευθύνες τους» αναφέρει σε γραπτή δήλωσή της η πρόεδρος του Κινήματος Αλλαγής Φώφη Γεννηματά. «Τα σημερινά επεισόδια στο ΚΥΤ της Μόριας, που είχαν ως αποτέλεσμα το θλιβερό γεγονός του θανάτου μιας γυναίκας και ενός μωρού, είναι μια ακόμη τραγική συνέπεια της βαρβαρότητας που βιώνουν πρόσφυγες και μετανάστες σε αυτά τα σύγχρονα κολαστήρια. Αποδεικνύουν περίτρανα ότι μια και μόνο είναι η λύση. Να σταματήσει ο διπλός εγκλωβισμός για πρόσφυγες και μετανάστες και να κλείσουν όλα τα hot spots στα νησιά και σε όλη την Ελλάδα. Να μεταφερθούν σε αξιοπρεπή κέντρα φιλοξενίας της ηπειρωτικής Ελλάδας, όπου θα εξετάζονται τα αιτήματα τους και θα πηγαίνουν στις χώρες πραγματικού προορισμού τους. Είναι τεράστιες οι ευθύνες και της κυβέρνησης της Ν.Δ. αλλά και του ΣΥΡΙΖΑ που στηρίζουν την απάνθρωπη και επικίνδυνη συμφωνία ΕΕ- Τουρκίας που εγκλωβίζει πρόσφυγες και μετανάστες στα νησιά και στη χώρα» τονίζει σε ανακοίνωσή του το ΚΚΕ. «Η κατάσταση στη Μόρια έχει πλέον ξεφύγει από τον έλεγχο της κυβέρνησης και τα πράγματα μέρα με την ημέρα γίνονται χειρότερα, αφού τόσο η ΝΔ, όσο και ο ΣΥΡΙΖΑ, αντιμετώπισαν ένα τόσο κρίσιμο ζήτημα με πρωτοφανή προχειρότητα» ανέφερε η Ελληνική Λύση.

Giorgos Moutafis / Reuters

Giorgos Moutafis / Reuters

Giorgos Moutafis / Reuters

Giorgos Moutafis / Reuters

Giorgos Moutafis / Reuters